Document ID: /roh_data/filtered/fineweb-2-filterrobots_roh.jsonl.gz/30404

Emprendissadi sco bierer
Per Reto Truog da Scuol saja il pass da la scola en l'emprendissadi stà simpel. Er perquai ch'el ha fatg il 10avel onn da scola ed aveva temp in pau pli ditg da sa sviluppar. Avant bunamain in onn ha el cumenzà cun ses emprendissadi sco bierer tar Heineken a Cuira. Reto Truog ha ina gronda passiun per questa lavur e declera ils differents pass da la producziun.
Jau ves la biera auter, i n'è betg mo per far festa mabain insatge ch'è impurtant per la societad.
Ina part da la lavur è da controllar la producziun sur il computer. In'autra lavur è da prender provas da la biera, uschia che tut constat. Da controllar saja fitg impurtant, cun quai che la producziun da biera è in process biologic e perquai che las leschas da nutriment en fitg strictas en Svizra. Reto Truog di ch’il squitsch da far tut correct è grond. Dentant haja el in grond sustegn da ses superiurs e collavuraturas.
Survista dad emprendissadis en il Grischun
En Grischun datti enturn 250 differentas professiuns ch'ins po tscherner sco emprendissadi. Durant il temp da scola èsi dentant grev da decider tge ch'ins vul far, tenor Nina Albin è quai chapibel. Ella lavura sco cussegliadra da professiun e carriera ed accumpogna e sustegna ils giuvenils e las giuvenilas.
Jau sustegn, dentant ston els ed ellas sez decider tge emprendissadi che plascha.
L'onn 2022 hai dà bunamain 2'000 contracts dad emprendissadi en il Grischun. Dapi blers onns fan ils pli blers in emprendissadi sco commerziant, sco spezialista da commerzi en detagl e sco spezialist da sanadad. En media vegnan in quart da tut ils emprendissadis en Grischun ruts giu.
Quai para ina cifra enorm auta, dentant chattan blers directamain ina schliaziun.
Ils emprendissadis vegnan ruts giu or da differents motivs:
- la prestaziun è insuffizienta tar la lavur, en scola ed en ils curs ordaifer ils manaschis
- la selecziun da la professiun constat betg pli
- motivs privats
- motivs da sanadad